<classify> WATU wawili akiwemo dereva Seleman Said 50, mkazi wa Dar es Salaam, wamekufa katika ajali ya gari huku kichwa cha dereva kikitenganishwa na kiwiliwili chake hapo hapo baada ya gari alilokuwa akiendesha kuacha njia na kupinduka. Mwingine aliyekufa ni mfanyabiashara wa mazao, Chalo Charles 20, mkazi wa kijiji cha Igurubi Wilaya ya Igunga Mkoa wa Tabora huku wengine wawili wakijeruhiwa. Akizungumzia ajali hiyo, Kamanda wa Polisi Mkoa wa Katavi, Benjamin Kuzaga aliwataja majeruhi kuwa ni pamoja na msaidizi wa dereva, Abdallah Kongo, mkazi wa Kigamboni , jijini Dar es Salaam na Edward Mazoya 30, mkazi wa jijini Mwanza. Alisema chanzo cha ajali ya gari hilo, Scania lenye namba za usajili AZB 596, mali ya Godbless Shoo, mkazi wa Mwanza kupinduka ni mwendokasi na ulevi, Dereva alilewa.Inadaiwa kuwa dereva huyo alikunywa pombe nyingi kupindukia wakati alipopaki gari hilo katika kijiji cha Kizi kilichopo wilayani Nkasi akitokea mjini Sumbawanga. Wakazi wa kijiji cha Mirumba walishuhudia miili ikitolewa katika gari ambalo limeharibika vibaya na walisema mwili wa dereva ulikuwa umetenganishwa na kichwa.Mwanamume huyo alikufa vibaya kwani utadhani alikuwa amechinjwa, kwani kichwa chake kilikuwa kimetenganishwa na kiwiliwili, alisema Levina Adamu.Rafiki wa karibu wa mmiliki wa gari hilo, alisema alilipiga picha gari hilo kwa simu yake ya kiganjani na kumtumia na alipoona picha hizo, mmiliki alimpigia simu akilia.Taarifa kutoka eneo la tukio zilisema gari hilo lilikuwa na shehena ya magunia ya mahindi 130 ambapo watu wanaosadikiwa kuwa wakazi wa kijiji cha Mirumba na kitongoji cha Katete walivamia na kuiba baadhi ya magunia hayo ya mahindi.Kibaya zaidi magunia 30 ya mahindi yalibaki mengine 100 pamoja na betri ya gari hilo viliibwa na wakazi wa kijiji cha Mirumba, alibainisha mtoaji taarifa huyo. Watu 15 wamepoteza maisha huku wengine 32 wakiwa wamejeruhiwa kwa muda wa mwaka mmoja baada ya magari 18 waliyokuwa wakisafiria kuacha njia na kupinduka katika kijiji hicho cha Mirumba kilichopo katika Kata ya Kibaoni mkoani Katavi. Taarifa kutoka Kituo cha Polisi cha Kibaoni imesema ajali hizo za barabarani zinatokea sehemu hiyo kutokana na kona kali na mteremko mkali wenye umbali mrefu barabara kuu ya Sumbawanga Kizi Kibaoni ambayo imejengwa kwa kiwango cha lami.  <topic>: kitaifa 